REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/46-24

14. maj 2024. godine

B e o g r a d

Z A P I S N I K

DRUGE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 13. MAJA 2024. GODINE

Sednica je počela u 10,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Žika Gojković, Dragan Jovanović, Dejan Bulatović, Ivana Stamatović, Radoslav Milojičić, Milija Miletić, Dijana Radović, Jožef Tobiaš, Dušan Nikezić, Slobodan Ilić i Zoran Sandić.

Sednici su prisustvovali zamenici članova Odbora Dragan Jonić (zamenik Gorana Petkovića), dr Borislav Antonijević (zamenik prof. dr Branimira Nestorovića) i Nenad Milojičić (zamenik Miroslava Aleksića).

Sednici nije prisustvovala dr Ana Oreg, niti njen zamenik.

Sednici su prisustvovali predstavnici Ministarstva poljoprivrede, šumarstva i vodoprivrede: dr Aleksandar Martinović, ministar, Nenad Katanić, pomoćnik ministra Sektora poljoprivredne politike, Milica Neđić, pomoćnik ministra Sektora za pravne i normativne poslove, Aleksandar Bogićević, pomoćnik ministra Sektora za ruralni razvoj, Nebojša Milosavljević, direktor Uprave za zaštitu bilja, Dragoslav Milutinović i Bojan Živković,, pomoćnici direktora Uprave za agrarna plaćanja, Ljiljana Duduković i Nenad Terzić, Sektor poljoprivredne politike, Maja Nikolić i Ljiljana Ivanjac, Uprava za veterinu.

 Odbor je većinom glasova (12 za, 3 uzdržana) usvojio sledeći:

 D n e v n i r e d

1. Stanje u poljoprivredi, šumarstvu i vodoprivredi posle prvog kvartala 2024. godine sa posebnim osvrtom na setvu i stočarstvo;
2. Odluka o obrazovanju Pododbora za razvijanje i brigu uzgoja rasa sitnih životinja (golubovi, kunići, ukrasna živina i ostale vrste ukrasnih životinja);
3. Odluka o obrazovanju Pododbora za praćenje stanja u poljoprivredi u marginalnim-nerazvijenim područjima Republike Srbije.

Predsednik Odbora je predložio spajanje rasprave od prve do treće tačke dnevnog reda sednice Odbora. Odbor je većinom glasova ( 11 za, 1 protiv, 2 uzdržana) prihvatio ovaj predlog.

Prva do treća tačka dnevnog reda - Stanje u poljoprivredi, šumarstvu i vodoprivredi posle prvog kvartala 2024. godine sa posebnim osvrtom na setvu i stočarstvo; Odluka o obrazovanju Pododbora za razvijanje i brigu uzgoja rasa sitnih životinja (golubovi, kunići, ukrasna živina i ostale vrste ukrasnih životinja); Odluka o obrazovanju Pododbora za praćenje stanja u poljoprivredi u marginalnim-nerazvijenim područjima Republike Srbije.

Aleksandar Bogićević, pomoćnik ministra Sektora za ruralni razvoj, je rekao da je Strategija poljoprivrede i ruralnog razvoja u izradi i završena je ex post analiza. Takođe postoji i Pravilnik o određivanju područja sa otežanim uslovima rada u poljoprivredi koji propisuje tri kriterijuma po kojima neko područje može da dobije status područja sa otežanim uslovima rada u poljoprivredi. Iznos sredstava za lokalne programe za poljoprivredu za 115 lokalnih samouprava premašuje 2,5 milijarde dinara. Potrebno je povećati investicije u stočarstvo, posebno u izgradnju objekata i farmi.

Nenad Katanić, pomoćnik ministra Sektora poljoprivredne politike, je rekao da broj goveda pokazuje dugoročan trend smanjenja, uz povećanje produktivnosti po grlu. Broj svinja takođe ima trend pada, a razlog treba tražiti u višegodišnjoj izolaciji tržišta zbog postojanja klasične kuge svinja i afričke kuge svinja. Broj ovaca je stabilan zbog značajnih mera podrške po grlu u okviru direktnih plaćanja. U pčelarstvu po broju košnica imamo najizraženiji rast, a uticali su podsticaji po košnici i drugi vidovi podrške u ovoj proizvodnji. Zimski period je bio dosta nepovoljan, sa malom količinom padavina i toplom zimom. Po dostupnim podacima, ozima pšenica je posejana na 538.000 ha, ječam na 95.000 ha, uljana repica na 39.000 ha. Kada su u pitanju jare kulture, kukuruz je posejan na 900.000 ha, šećerna repa na 40.000 ha, suncokret na 230.000 ha i soja na 188.000 ha. Prema izveštajima savetodavnih službi, ozimi usevi su u fazama oplodnje i formiranja zrna, a jari usevi u fazi porasta. Takođe, u toku su mere nege i suzbijanja korova i bolesti kod biljnih kultura.

Dr Aleksandar Martinović, ministar, je rekao da će ministarstvo da se potrudi da u ovom mandatu ima mnogo bolju saradnju sa resornim Odborom. Ministar je obavestio prisutne da je Uprava carina najavila vraćanje prioriteta za proizvode koji su i ranije bili u režimu prioriteta, pre svega za lako kvarljivu robu. Rebalans budžeta se priprema i u njemu su predviđene veće subvencije za stočarstvo. Ministar je rekao da će se nastaviti sa integralnim razvojem celokupne teritorije Republike Srbije, kako bismo obezbedili adekvatne uslove za život na selu. Budžet za poljoprivredu iz godine u godinu se povećava, i nastaviće se sa takvom tendencijom rasta. Potrebno je omogućiti sezonske intervencije na tržištu kada su cene niske i koje objektivno ugrožavaju rntabilnost proizvodnje određenih proizvoda. Prioritet ministarstva ostaje stočarstvo, zaštita domaćih proizvođača i edukacija poljoprivrednih proizvođača kako bi naša poljoprivredna proizvodnja postala još konkurentnija.

U diskusiji su učestvovali narodni poslanici: Marijan Rističević, Milija Miletić, Dejan Bulatović, Dragan Jonić, Veroljub Matić, Dušan Nikezić, Slobodan Ilić, Dragan Jovanović, Radoslav Milojičić, Zoran Sandić, Žika Gojković i dr Borislav Antonijević.

 Odbor je većinom glasova (13 za, 2 uzdržano) doneo sledeći:

 Z a k lj u č a k

 I

Odbor preporučuje da ministarstvo treba da vodi poljoprivrednu politiku u kojoj će naša poljoprivredna proizvodnja da bude namenjena našoj prerađivačkoj industriji što direktno, što kroz razvoj stočarstva, prerade i stočarskih proizvoda.

 II

Da se isplate zaostali dugovi i da se obezbede kroz rebalans sredstva za ispunjenje obaveza koje su dogovorene u razgovorima predsednika vlade i ministarstva i poljoprivrednih proizvođača i sredstva za obnovu stočarstva.

 III

Da se eAgrar oplemeni i uskladi sa potrebama i mogućnostima za komunikaciju sa poljoprivrednim proizvođačima.

 IV

Da se obezbede sredstva u podsticajima za sezonske intervencije u poljoprivrednoj proizvodnji radi očuvanja dohodovane sigurnosti u poljoprivrednim gazdinstvima.

Dejan Bulatović je predložio da Odbor obrazuje Pododbor za razvijanje i brigu uzgoja rasa sitnih životinja.

Odbor je većinom glasova (12 za, 3 uzdržana) doneo Odluku o obrazovanju Pododbora za razvijanje i brigu uzgoja rasa sitnih životinja.

Milija Miletić je predložio da Odbor obrazuje Pododbor za praćenje stanja u poljoprivredi u marginalnim područjima sa otežanim uslovima rada u Republici Srbiji.

Odbor je većinom glasova (13 za, 2 uzdržana) doneo Odluku o obrazovanju Pododbora za praćenje stanja u poljoprivredi u marginalnim područjima sa otežanim uslovima rada u Republici Srbiji.

Pošto drugih pitanja i predloga nije bilo, sednica je zaključena u 12,50časova.

Sastavni deo ovog zapisnika čini obrađeni tonski snimak sednice Odbora, a video zapis se nalazi na internet stranici Narodne skupštine.

 ZAMENIK SEKRETARA PREDSEDNIK

 Danka Jevtović Marijan Rističević